
U potrazi za identitetom
(Mraz i pepeo, Jasna Šamić)


Roman Jasne Šamić, Mraz i pepeo marginaliziran je i kritički nedovoljno obrađen kao i većina romana koje su napisale žene. Moglo bi se reći da je zapostavljen. 


Upravo zbog toga ovaj rad će se pozabaviti detaljnijim iščitavanjem romana i analiziranjem njegovih mnogobrojnih značenja. Naravno, rad nema namjeru da objedini i protumači sve aspekte romana koji su zaista brojni, već da roman približi čitaocu i podstakne njegova buduća tumačenja.

I. O romanu

Roman Mraz i pepeo, Jasne Šamić, ispisan je u obliku dnevničkih zapisa, ali to nije dnevnik koji ispisuje jedna osoba, roman je zapravo sastavljen od tri različita dnevnička zapisa vođena u različitom vremenskom periodu. Zapisi su međusobno povezani na način što se u prvi, muški, dnevnički zapis utkiva drugi, centralni, ženski zapis koji se prepliće s trećim dnevnikom, muškim. Taj treći dnevnik je očev zapis iz vremena Drugog svjetskog rata, a prvi i drugi dnevnik je datiran u vrijeme naše nedavne prošlosti, tj. predratno vrijeme. Pored vremenskog datiranja, dnevnički zapisi imaju i mjesnu pozicioniranost zahvaljujući čemu lakše pratimo kretanja subjekata naracije i njihovo neuklapanje u određene sredine, zapravo neuspjeh pronalaženja svog mjesta pod suncem, jer gdje god da se nalazi centralni, ženski, subjekt se osjeća strancem.

«...žensko pismo će se kao književni model osamdesetih i devedesetih godina 20. vijeka ponajviše uspostaviti u hrvatskoj književnoj praksi (...), a u bosanskoj književnosti samo sporadično, u poeziji Feride Duraković, prozi Alme Lazarevske i Jasne Šamić, dok će žene pisci počesto zastupati stajalište muškocentričnog kulturnog koda (Melika Salihbeg Bosnawi, npr.). Time je njihov značaj veći, a pogotovu stoga što na tragu sub-kulturnog pokreta seksualne revolucije u dominantno mušku patrijarhalnu kulturu uvode identitet drugog, ženskog rakursa koji relativizira patrijarhalni apriorizam tabua – da bi ga na koncu potpuno odbacio.»

Roman je sastavljen iz tri dnevnika, dva muška i jednog ženskog, iako je ženski zapis centralni roman ipak i svojom strukturom govori o prevlasti muškog nad ženskim. Čak i centralni dnevnički zapis gubi svoju žensku originalnost na kraju kada biva samo parafraziran i uklopljen u muški zapis.

Dakle, iako je centralni dio romana ženski dnevnik i ženska vizura, roman se ne završava ženskim glasom, već muškim. Muškarčeva riječ je, ipak, posljednja, on je nosilac moći koliko god se žene borile protiv toga. Autorica je to odlično predstavila ne samo sadržajem svog romana već i njegovom strukturom.

Prema klasifikaciji Envera Kazaza
 roman Jasne Šamić spada u novi ratni roman pseudodnevničkog modela. «Njen roman Mraz i pepeo strukturiran je kao dnevnička hronika moralno-etičkog i ideološkog aspekta bivše južnoslavenske zajednice, a onda i kao hronika jedne duhovne biografije, pri čemu junakinja romana Višnja nosi mnogo od autobiografskih crta aktuelne autorke romana. Nadalje, kroz dnevnike koje fiktivna autorka romana preuzima od oca odslikava se tragično iskustvo II svjetskog rata i totalitarnih obrazaca komunističke ideologije. Naredni važan momenat ovoga romana jeste ženska vizura događaja (...). Ta polimodalna strukturiranost ovog romana pokazuje se kao njegova značajna prednost, jer višeplana naracija u kaleidoskopskoj strukturi romana otvara prostor koliko za sliku duhovnog profila jedne biografije, toliko i za analitički zahvat u deformitete moralno nagriženog, destruiranog društva, a potom i za hroničarski zahvat u formi dnevničkih bilježaka u povijesni lanac zbivanja.»

Roman svojom kompozicijom predstavlja suočenost muško-ženskog pisma. Čitajući roman upoznat ćemo se sa Višnjom, njenim ocem i rođakom, zapravo upoznat ćemo se sa njihovim intimnim ispisivanjem sebe po papiru i njihovom skrivenom željom da budu pročitani, tj. da njihovi rukopisi jednog dana budu objavljeni.

Iskustvo junakinje romana ukazuje se u formi kritike društvene prakse. Posjedovanje stana bez kupatila, nemogućnost dobijanja boravišne vize u Francuskoj i iznenadna Partijska vježba za slučaj napada i potrebu odbrane, zapravo su samo dijelovi ironijske slike društva i vremena u kome se glavna junakinja našla.

U romanu je izvršena polarizacija svijeta rata i svijeta mira kroz dnevničke zapise oca i kćerke, pri čemu slika drugog svijeta (svijeta mira) predstavlja zapravo sliku pripreme za prvi (ratni) svijet. Treću sliku predstavlja Višnjin rođak koji uokviruje prve dvije slike i predstavlja predratnu sliku koja, zapravo, ništa ne govori o onome što slijedi, tj. ignoriše trenutna zbivanja i vremenski okvir u kojem se nalazi radi ljubavi koju osjeća i koja ga zbunjuje.

Ljubav je ono za što se treba i vrijedi žrtvovati, sve ostalo nema smisla!

Naslov romana plijeni pažnju svojom neobičnošću i simbolikom. Mraz i pepeo! Pepeo je lako predvidiv i odrediv simbol, obično se povezuje sa smrću. Tijelo nakon što ga duša napusti pretvara se u prah, odnosno pepeo. Dakle, drugi dio dvočlanog naziva romana simbol je smrti, ali ono što izmiče jednostavnoj otkrivenosti simbola jeste prvi dio naziva, a to je mraz. Pročitavši roman njegov naziv će nam se ukazati kao majstorski izveden simbol cjelokupnog djela. Smrt se provlači kroz cijeli roman. U uvodnom dijelu se upoznajemo sa smrću majke prvog naratora (Višnjinog rođaka) koja će omogućiti da se cijela priča desi, tj. da se tri dnevnika povežu i načine jednu priču. Slijedi smrt Višnjinog oca koja je usko povezana sa simboličnom smrću jednog poretka, državnog uređenja, jedne ideologije. Mraz! Mraz je zapravo predsmrtno stanje, zaleđenost, vrijeme na prijelazu. Mraz može da se okrene životu ili smrti, tj. da pod dejstvom sunčanih zraka nestane ili da pređe u snijeg i zimu koja simbolizira prestanak života, tj. smrt prirode. Budući da se roman zove Mraz i pepeo, dakle na prvom mjestu stoji mraz, a na drugom pepeo, znamo u kojem pravcu je mraz krenuo. Očeva bolest, njegovo predsmrtno stanje, i vrijeme o kojem svjedoče njegovi dnevnici, vrijeme političkih previranja, predstavljaju mraz. Interesantna je i mogućnost da očev dnevnik predstavlja historijsku alegoriju, tj. da se pod krinkom specifičnog ambijentiranja dalekih hronotopa (historijskih tema – u ovom slučaju Drugog svjetskog rata) predstavlja slika stvarnosti, prezent.

Dakle, i u samom nazivu romana možemo prepoznati predsmrtno i smrtno stanje, sve ono što je zapravo romanom predstavljeno i opisano sročeno je u dvije tako jednostavne naslovne riječi, Mraz i pepeo.

II. Igranje simbolima

Kao što smo vidjeli u prethodnom poglavlju da sam naslov romana predstavlja simbol tako će u ovom dijelu rada biti govora o simbolima koji se u romanu na više mjesta direktno spominju te tako predstavljaju interesantne tačke za interpretaciju.

«Objašnjava mi da 'tajna poruka' ima određenu simboliku, i da 'simbol kao takav' igra važnu ulogu u borbi protiv vanjskog i unutrašnjeg neprijatelja.»
 U ovom prvom pominjanju simbola unutar romana otkrivamo njegovu ulogu, tačnije funkciju. Simbol predstavlja tajnu poruku koju treba da razumije samo onaj kome je upućena, ali istovremeno ta poruka treba da zbuni sve druge kojima nije namijenjena čak i kada ne bi imala nikakvog značenja za onoga kome je poslana.

«Na kraju mi je ostalo jedino da potražim zadovoljstvo u nekoj javnoj ženi. (...) Spavati takorekuć sa jednim simbolom!»
 Ovakva žena je za ovog muškarca (Višnjinog oca) bila zapravo simbol svega negativnog, neugodnog, niskog i prljavog. I pored svega toga što je takva, javna žena, prostitutka, odnosno prodavačica ljubavi, (koliko samo različitih naziva možemo pronaći) predstavljala za muškarca, simbolizirala, opasnost, on joj se ipak predavao, pravdajući se sebi i drugima kako sve posljedice (ako bi do njih došlo) snosio bi samo on što čini reprezentaciju muške moći.

«Podsjetila me na jučerašnji dan koji je bio sav u znaku crvenih karanfila, simbola novoprimljenih u Partiju i Osmog marta.»
 Karanfil je znak čiste, nesebične i vatrene ljubavi, što crvena boja kao simbol ljubavi i strasti dodatno pojačava. Crvena boja ostavlja dubok utisak na svakog čovjeka, ona pobuđuje i uzbuđuje, podsjeća na krv, vatru i revoluciju. Poznajući simboliku karanfila i crvene boje ne čudi zašto je upravo crveni karanfil uzet za simbol.

«Tek je obdukcija piščevog djela, što je zapravo svako prevođenje, i meni pokazala skriveno lice našeg genijalnog pisca, koji je u našoj zadivljenosti izgubio i identitet i ljudska svojstva, kao i mnogi drugi velikani, i postao simbol.»
 Nastojeći da prevede književno djelo našeg poznatog nobelovca Ive Andrića, junakinja se susrela sa mnoštvom poteškoća kao što su: «Ponavljanja, nedosljednosti i guslački tempo pripovijedanja koji ne 'leži' Francuzima»
, i tako shvatila da simboli ipak nisu nedodirljivi i veliki kao što se čine. Tako je glavna junakinja pokušajem prevođenja djela jednog simbola izvršila zapravo dekonstrukciju tog simbola. 

Među brojne simbole u romanu uvlači se i jedan mit, taj mit za glavnu junakinju predstavlja grad za kojim ona čezne i u kojem nastoji da se ostvari, Pariz. «Pariz je, istina, izgubio nešto čarobnosti zbog svih ovih neprijatnosti koje doživljavam, ali nije prestao da bude mit.»
 Ona ne idealizira Pariz, tačno zna kakav je to grad, čak je i na svojoj koži iskusila mnoge njegove negativnosti, ali i pored svega toga nikada ga nije prestala da voli i želi. Pariz se ovdje izdiže iznad svih drugih želja i čežnji i zbog toga ne biva simbolom već mitom. Pariz ne predstavlja znak već vjerovanje!

«Akademija je za njega postala opsesija. Stilska figura. Simbol njegove sreće i njegove nesreće: sreće jer joj je pripadao, nesreće, jer je postala nemogućnost, kao i Pariz, koji je silom prilika morao odbaciti.»
 Pariz je zauzimao posebno mjesto i u srcu Višnjinog oca, ali je i za njega on predstavljao neostvarenu želju, želju koja nije iščezavala ni u najtežim danima, danima njegove bolesti. Akademija je, pak bila simbol moći i ostvarenosti kao individue, dok je radio i bio u punoj snazi Akademija je bila očeva sreća, ali onog trenutka kada je prestao da radi, kada se razbolio, Akademija je postala njegova nesreća, jer je sada simbolizirala gubitak moći što muškarac odrastao u patrijarhatu sebi nije mogao dozvoliti, ali bolest ne pita i ne bira.

«Nakon onoga što mi se desilo, dajem sebi slobodu da je raščlanjujem do mile volje. I niko za to saznati neće. Ova igra me zavodi sve više, stvarajući od osobe simbol moje igre, i pretvarajući je iznova u stvorenje od krvi i mesa. Vrteška se okreće, a ja ću uživati u tome, sve dok ne padnem iznemogao od okretanja.»
 Ovdje se Višnja, dakle, žena, pojavljuje kao simbol muškarčeve želje za pokazivanjem moći, tj. poigravanjem s njom, a da to ona ne zna. Žena je samo igračka u rukama (mašti) muškarca sve dok to on želi, a onda kada se umori od igranja, dozvoljava joj da bude ono što ona zaista jeste u muškarčevoj stvarnosti, samo stvorenje od krvi i mesa.

Posljednji simbol u romanu predstavlja Višnja. «Krv zalutalog nomada čiji ona sad postaje simbol, pretvarajući se u pticu što na svojim krilima nosi pregršt poljubaca koji tek treba da se raspu po zemlji i da je oplode? Na jednom krilu nosi poljupce, na drugom, čitav jedan grad. Pariz? Sarajevo?»
 Višnja, tj. ptica, simbol je slobode, slobode koja na svojim krilima nosi poljupce, tj. ljubav, kojom će oploditi zemlju. Neočekivano, roman se završava optimistično, jer proriče mir i ljubav koji će zemljom zavladati, ako ne cijelom planetom, onda bar u dva grada, Parizu i Sarajevu.

III. U potrazi za identitetom

Autorica kroz muškarca i ženu analizira probleme identiteta, ne samo ženskog i muškog kao spolnog i rodnog i ne samo pojedinaca nego i kolektiva. 

Junakinja romana se bori sa patrijarhalnim ustrojstvom kako društva u kojem živi tako i svoje porodice. Reprezentativni primjer različitog odgoja i odnosa prema ženskoj i muškoj djeci u romanu, odnosno favorizacije muškog djeteta nad ženskim od strane oca, nosioca moći u patrijarhalnom društvu, predstavlja sljedeći odlomak: «Moj otac mi je stran. U meni izaziva strah i to je moj najintenzivniji doživljaj njega. (...) Sa mojim bratom se razumio i bez riječi. Nemušta bliskost u kojoj je govor suvišan. Voljeli su jedan drugog, bez ikakve patetike, bez ikakvih objašnjenja, bez drame, bez traume, bez svijesti, bez misli i refleksije. Tek onako, najobičnije, kako su mogli samo poželjeti ljudi od iste krvi. Meni je trebalo ostaviti u amanet, mislila sam, i ne znajući zašto, svijet nauke i karijeru znanstvenika, dok sam ja patila za umjetnošću, misleći da ću se konačno sa očevom smrću jednog dana osloboditi univerzitetskog bremena i odati se svjetovima fikcije; sin je bio apriorni nasljednik sveg materijalnog, u što je, paradoksalno spadala i ljubav.»
 Jedino očeva smrt, smrt centra moći, je dozvoljavala ispunjenje vlastitih snova i želja žene.

Višnjin otac je reprezentativni lik za problem nacionalnog identiteta, on je predstavnik svih pojedinaca, tj. kolektiva koji se u vihoru Drugog svjetskog rata našao na raskrsnici i sukobio se sa moranjem preispitivanja samoga sebe (promjene vlastitog nacionalnog identiteta). Novo vrijeme, novi društveni poredak je sa sobom donio nova pravila i potrebu određenja jedinki (pojedinaca) prema tom novom sistemu. Centralni problem i glavno pitanje koje se postavlja pred Višnjinog oca jeste nacionalno izjašnjavanje. On koji se oduvijek izjašnjavao kao Srbin i koji se i dalje osjeća kao takav, pod pritiskom nove vlasti treba da se izjasni kao Hrvat ako želi da nastavi sa uobičajenim životom i društvenim ugodnostima u kojima je do tada uživao. «Jutros me obavještava Direktor da treba predati obrazloženje za promjenu narodnosti. U mom službenom listu, u rubrici za narodnost, stoji Jugosloven. Oduvijek sam se osjećao pravim Jugoslovenom i nisam pravio nikakve vjerske razlike. (...) Ali ako je trebalo da se izjasnim da li sam Srbin ili Hrvat, ja sam se izjašnjavao za prvo. (...) A pred svojom savješću, ja sam se osjećao Srbin, bili su mi bliži po temperamentu i crtama karaktera, po običajima i kulturi. (...) Slomom i raspadom Jugoslavije, prilike su se strahovito promijenile u suprotnom pravcu. Odnosi između Srba i Hrvata su se zaoštrili do nevjerovatnih razmjera. (...) I izjasniti se, poslije ovakvog razvoja događaja Srbinom, nije mala hrabrost. Naročito za muslimane koji su svi odreda proglašeni Hrvatima. (...) Želim da ostanem dosljedan, jer to dolazi iz moje želje za čestitošću. (...) Najviše bih volio da me puste na miru i da budem ono što sam uvijek bio, da me puste samo da se okružim knjigama i da ne razmišljam o onome što hoće da mi nametnu. Živio bih, kao i do sad skromno, svojim unutrašnjim životom, pošteno.

Ne razumijem uopšte zašto ljudi vole iz čista mira da muče ljude.»
 I od tog trenutka kroz cijeli njegov dnevnički zapis provlače se psihičke muke koje mu se čine težim i gorim od bilo kojeg fizičkog bola, a koje su vezane za pritisak moranja nacionalnog izjašnjavanja. Do kraja njegovih dnevničkih zapisa uklopljenih u Višnjin dnevnik on ne ispisuje izričito da je promijenio nacionalnost i da se izjasnio kao Hrvat, ali se to ipak iz čitanja opisa njegovog duševnog neraspoloženja i nezadovoljstva samim sobom da naslutiti.

Formiranje Višnjinog identiteta u romanu zapravo predstavlja bavljenje pitanjem šta znači biti ženom. Taj zahtjev grupnog identiteta ograničava mogućnosti pojedinca, jer Višnja nastoji da se izdigne iznad ustaljenog i podrazumijevanog identiteta žene u patrijarhalnom društvu, društvu u kojem živi. 

Glas njene savjesti, zapravo glas društva koje progovara kroz ženu u koju je tako duboko ukorijenjen patrijarhat, je glas njene prijateljice Branke koja joj uvijek iznova ponavlja jedno te isto da djetetu treba otac! Kada je najslabija taj glas joj se u glavi pojavljuje kao eho, odzvanja i još više je uništava, ali s druge strane joj daje i snagu da ide dalje, da se bori, da nikada ne poklekne bez obzira što je društvo tako okrutno prema njoj, ženi bez muškarca i njenom djetetu bez oca. Tako se u romanu javljaju dvije drugosti, žena i dijete. «To što već više od dvije godine nisam imala sna u komadu, izgleda sasvim beznačajno u odnosu na odmor za vrijeme vikenda i u odnosu na onaj raj za majke i djecu u parkovima, onaj ograđeni prostor sa pijeskom i svim spravama za igru, u kome se ja osjećam kao u toru, a moj sin kao u zatvoru.»
 Ženina drugost se pojačava i slijedećim pitanjem koje neizbježno prati svakog pojedinca na ovom svijetu: «Ili je u pitanju samo prokletstvo da je svugdje ljepše nego tamo gdje jesi?»
 «Ostati znači pakao, otići također. U svakom slučaju sam izgnanik. (...) Otići i nositi teret tuge za Parizom koja briše iz sjećanja 'francuske babetine' i ostavlja samo blještavu svjetlost nad gradskim krovovima, koji poprimaju boju neba, plavog i sivog? Ili ostati i vući i dalje nostalgiju za brdima i morem, za kafanama u Sarajevu i ljudima koje volim.»
 Ovdje je oslikana vječita raspolućenost ljudskog bića između binarnih opreka ostati ili otići. Taj nerazdvojivi dualizam koji raskida ljudska bića nezaobilazan je na njihovom životnom putu i tako često čini da se čovjek zapravo uvijek osjeća strancem bez obzira gdje da se nalazi. Žena koja se osjeća strancem, tačnije izgnanikom, postaje dvostruka drugost (jer je stranac zapravo sinonim za drugost) i kao takvoj život joj je strašno otežan još kada se toj dvostrukoj drugosti doda i dijete koje je također jedna drugost, žena i ne može pronaći smiraj i sreću u takvom svijetu. «U borbi sa čaršijom, čaršija uvijek pobjeđuje, zapamti!»
 

Feministička kritika polazi, između ostalog, i od toga da se silovanja pravno ne proganjaju na primjeren način (često uz napomenu da su žene željele biti silovane). U romanu je glavna junakinja silovana, ali ona to nikome ne prijavljuje, stidi se tog zločina i što je najgore osjeća se krivom. Žene uvijek osjećaju vlastitu krivicu za nasilje koje je nad njima izvršeno. «I u svemu tome, ja sam opet nalazila za shodno da optužujem samu sebe, a ne njega, da okrivljujem svoju naivnost, svoje vaspitanje koje mi nije dopustilo da ga pljunem u lice. Čak sam nastojala da zaboravim to što mi se desilo. Za to sam krivila, u stvari, najviše svog oca koji je uvijek uspijevao da u meni izazove grižu savjesti, a koju su kasnije znali dobro da iskoriste razni prijatelji, razni muškarci, kao i naše društvo.»
 Otac se ovdje poistovjećuje sa društvom; muškarac koji štiti i podržava ostale muškarce na račun žene. Žene uvijek krivicu za sve što se desi pronalaze u sebi, nikada u drugom, nikada u muškarcu, jer su tako odgojene, jer ih je društvo, koje je muško, tako naučilo. Njihovo je da šute i trpe. Patrijarhalno društvo (muško) tako štiti sebe (muškarce), jer proizvodi žene kao glavne krivce za sve nedaće. 

«Slike silovanja i nasilja nad ženama i djecom u književnosti su zamaskirane ili zataškivane, ili se o njima šuti. Stoga progovaranje o ovom činu i prizivanje prošlih događaja, prećutanih priča iz iskustva žene, možda znači pokušaj oslobađanja od nametnutog osjećaja krivice.

U priču o raspadu jedne ideologije, komunističkog sistema, i formiranja genocidne ideologije u stvaranju programa etnički čistih zona u romanu se ucjepljuje svjedočanstvo o silovanju i ubijanju žena, djece, citira se 'Svjedočenje Hadžere Bijedić, bačene u jamu čavkarica, septembra 1941.', koje postaje slijepa mrlja čitavog teksta. Dok se muškarci bore za 'svoju stvar', konstruiranjem nacionalnih identiteta povratkom u prošlost i obnavljanjem 'kolektivnih trauma', svjedočenje Hadžere otkriva pogubne učinke rata i nacionalističkog oživljavanja patrijarhalne tradicije oličene u novom/starom srpskom patrijarhatu.»

Društvo ima određene norme ponašanja i svi ih moraju poštovati ako ne žele da budu obilježeni i izopćeni iz društva, ako ne žele da postanu drugost. Višnjin rođak se na sahrani svoje majke ponaša onako kako se od njega očekuje, a ne onako kako se on zaista osjeća. «Na sahrani majke, htio-ne htio, moraš se ponašati kao medijska zvijezda, jer su oči prisutnih uprte u tebe. Svim silama sam se trudio da ne odam slabost, što me odvajalo od smrti, tako da sam sahranu majke podnio bolje nego sahrane nimalo bliskih osoba. (...) Osjetio sam kako mi se oči vlaže, ali istog časa stid je prizvao hrabrost i ja sa čudnom mirnoćom dižem glavu i slušam netremice, kao utrnuo, kišu gromada vlažne zemlje koja sve više ispunjava raku.»
 Muškarac ni po koju cijenu ne smije javno pustiti suzu, muškarci ne smiju biti slabi, oni ne plaču, jer muškarac koji plače postaje ženom, dakle biva izopćen iz roda kojem spolno pripada, a takav vid «samokastracije» nijedan muškarac sebi ne može i ne smije dozvoliti, jer kao takav ne bi mogao opstati u patrijarhalnom društvu. Iako je spolno određen kao muškarac, Višnjinog rođaka zapravo iščitavamo kao rodno određenu ženu. Osjećajan je i plakao bi (na sahrani majke), ali se suzdržava zbog društvenih normi i svoje spolne predodređenosti. Feministice teže potpunoj jednakosti muškarca i žene. U romanu Mraz i pepeo, na samom kraju, dešava se simboličko sjedinjenje muškarca i žene:
 «Krv zalutalog nomada čiji ona sad postaje simbol.»
 Dakle, on simbolično postaje ona, Višnjin rođak sjedinjuje se sa Višnjom, sa ženskim rodom i zbog toga se osjeća zalutalim, jer se njegova spolnost ne poklapa sa ustaljenim (društvenim) patrijarhalnim normama rodnosti. Već i ranije u romanu kada opisuje svoju idealnu ženu on želi da postane ženom: «Idealan tip za mene je ona žena koja mi se svidi i koja me kasnije sve više privlači, koju želim da ljubim, da udišem, da potapam svoje biće u njoj, da postajem ona. (podvukla A.T.)»


Na kraju, Višnja se glasno nacionalno izjašnjava, njen nacionalni identitet je dualizam, dva grada bez kojih nije mogla i koji mistično opisuju sve ono što je ona, dva ravnopravna grada: Sarajevo i Pariz! Njen vlastiti identitet je ona sama i ne pristaje da se nesamoostvaruje. 

IV. Zaključak

Naslov romana Jasne Šamić, Mraz i pepeo, svojom simbolikom plijeni pažnju čitaoca na prvi pogled. Mraz simbolizira prelazak iz života u smrt, pepeo je simbol smrti, tako se kroz roman provlače predsmrtno i smrtno stanje, ne samo ljudskog života, već i života jednog cijelog političkog i društvenog sistema. Pomoću historijskog vremena ispričana je prezentska trauma i vrijeme kroz koje prolazi glavni lik (ženski lik) romana.

Tri dnevnička zapisa se stapaju u jedan zajednički. Tri sudbine, tri različita pogleda na svijet se na kraju ujedinjuju. Roman se istovremeno bavi problemom nacionalnog identiteta koji je najbitniji za muškarca i problemom drugosti koja se unutar patrijarhalne kulture neizbježno vezuje za ženu. Dakle, centralni dio ovog rada pozabavio se interpretacijom tri glavna lika romana, tačnije interpretacijom različitih identiteta predstavljenih romanom, interpretacijom njihove borbe za ostvarivanjem vlastitog identiteta, za nastojanjem da budu ono što zaista jesu u kulturi koja diktira i propisuje norme ponašanja kako kolektiva tako i svake pojedine jedinke unutar tog društva.

Mraz i pepeo je priča o nepristajanju na kompromise, priča o nastojanju da se bude ono što se zaista jeste, ono što se dušom i srcem osjeća, ono što se živi, bez obzira gdje i kada i bez obzira na posljedice tog svog nastojanja.


Roman Jasne Šamić, Mraz i pepeo, je izvrsno djelo koje zaslužuje dublje analize i interpretacije, a ovaj rad je samo mali doprinos tom obimnijem poduhvatu koji tek treba da slijedi.

Izvor

Šamić, Jasna, Mraz i pepeo, Bosanska knjiga, Sarajevo, 1997.

